ཕྱིས་རྗེ་བླ་མའི་ཡང་སྲིད་ཡིད་བཞིན་ནོར་བུ་ཐུབ་བསྟན་ཆོས་ཀྱི་རྒྱ་མཚོ་མཆོག་གདན་ས་རྫོང་གསར་བཀྲ་ཤིས་ལྷ་རྩེ་ཉམས་གསོ་སྐབས་ཞབས་སོར་དགེ་ལེགས་བཀྲ་ཤིས་ཀྱི་རས་ཁས་མཚན་པ་མངོན་པར་བཀོད་ཚེ་ཕྱག་ཏུ་ཕུལ་བ་བརྟེན་འབྱུང་ཤིན་ཏུ་དགེ་བར་གྱུར་ཏེ།ཐུགས་དམ་གནས་སྐབས་རིང་འཕགས་ཡུལ་དུ་གདན་དྲངས་པ་ལ་བསོད་རྒྱལ་མཆོག་སྤྲུལ་རིན་པོ་ཆེའི་ཇི་ལྟར་གསོལ་བ་བཏབ་པ་བཞིན་ལས་ཅན་ཀུན་གྱི་ཕྱག་མཆོད་ཀྱི་རྟེན་དུ་འབུམ་ཕྲག་གཅིག་དཔར་བསྐྲུན་གནང་སྐབས་ལོ་རྒྱུས་མདོར་བསྡུས་ཞིག་དགོས་ཞེས་བསྐུལ་མ་གནང་དོན་བཞིན་རྫོང་གསར་འཇམ་མགོན་བླ་མ་སྐུ་གོང་འོག་གི་ཐུགས་རྗེའི་སྐྱབས་འོག་དུ་འཚོ་བ་ཨོ་རྒྱན་སྟོབས་རྒྱལ་པས་ཤིན་ཏུ་མདོར་བསྡུས་པའི་ཚུལ་དུ་བྲིས་པའོ།།